Millorar la mobilitat sostenible, la neteja urbana i la creació d'una xarxa d'albergs per a joves entre les principals línies d'actuació en Mobilitat, Empresa Pública i Creixement
21 de juny 2019

![](/media/x23b05jj/53-img_7027.jpg)  
  

El Pacte de la Gerència recull una sèrie d'apartats que pretenen abordar durant la present legislatura. Pel que fa a l'acord sobre **l'ocupació i el creixement**, des de l'equip de govern pretenen desenvolupar el projecte Sagunt5G així com una sèrie de mesures encaminades a l'atracció d'empreses i industries mentre es continuen actualitzant els polígons industrials del municipi i crear un catàleg de serveis dels diferents polígons.

Un altre dels objectius és la implementació d'un pla de xoc per al comerç local de proximitat amb un pla de relleu jove i un programa de digitalització, on s'establiran beneficis fiscals en xicotetes empreses i autònoms que complisquen convenis laborals i mediambientals. S'establiran zones de comerç preferent amb uns estàndards elevats de neteja i il·luminació i serveis extra com a WI-FI.

El sector turístic serà també impulsat amb diverses mesures com el foment del turisme cultural, mediambiental, etc. Es crearà una xarxa d'albergs per a joves en la Gerència i en l'Alqueria de l’Aigua Fresca. D'altra banda s'aprovarà un pla rector per a la zona de la façana marítima del Port de Sagunt i la seua connexió amb la zona nord del Port, el Malecó, el Pantalà, la Nau, el Museu Industrial, la Gerència, etc. com a zona amb potència d'atracció turística. Així mateix, l'equip de govern defensarà també la viabilitat econòmica del sector citrícola.

![](/media/4fennz0b/53-img_6975.jpg)  
  

Pel que respecta a l'apartat de **Sostenibilitat i Mobilitat**, amb el Pacte de la Gerència es desenvoluparà la Junta Gestora del Paratge Natural Romeu i el seu pla d'usos així com un programa ambiciós d'educació ambiental.

La creació d'un Parc Urbà en el delta del Palància juntament amb la finalització de la senda blava i l'adequació del llit del riu amb el compromís anual de fomentar el projecte del “Bosc dels Xiquets”. S'elaborarà un pla local de residus i s'estudiarà la possibilitat d'utilitzar les aigües depurades residuals i de pous per a reg de jardins. Un altre dels objectius és l'estudi de localització de l'amiant i la retirada gradual de fibrociment en edificis públics.

D'altra banda, el nou govern emprendrà mesures encaminades a millorar la mobilitat sostenible a la ciutat, amb una nova ordenança i la creació del “Consell Assessor de Mobilitat”. Noves línies de transport públic, zones i barris 30, millora i ampliació de carril bici, connexió amb polígons, projectant la passarel·la a “ArcelorMittal”, l'obertura de l'accés oest de l'empresa. I un estudi de millora de l'aparcament, principalment en el nucli de Sagunt.

Una altra de les iniciatives és l'estudi de viabilitat de la creació d'una empresa pública de transport. L'ampliació de la línia de bus Sagunt-València, incloent una línia Sagunt-Burjassot que arribe fins al campus universitari i l'augment de l'horari del bus interurbà i la revisió de recorreguts, especialment en època estival.

S'executarà un pla quadriennal de repaviments i mesures encaminades a assegurar l'accessibilitat universal. Pla i ordenança d'accessibilitat que incloga la rebaixa de voreres i l’accessibilitat als edificis municipals. Per altra banda, la millora de la neteja i l'eficiència de la il·luminació serà una altra prioritat del govern municipal.

Una altra mesura serà encaminada a millorar el benestar animal: ciutat lliure d'eutanàsia en gosseres, pla de colònies felines, col·laboració amb associacions animalistes, implantació de l'ADN caní i augment de pipicans.

Es reduirà gradualment el percentatge dels diners públics destinats al lloguer de caps de bestiar per a festes o altres esdeveniments i la creació d'una comissió de treball entre Ajuntament-Federacions-Associacions socioculturals per a dissenyar unes festes més obertes i participatives.

Finalment pel que fa a **Empresa Pública**, el nou equip de govern pretén mantindre els servicis remunicipalitzats en anteriors legislatures. Remunicipalització del SAD (Servei d'Assistència a Domicili).

Un altre dels objectius és el trasllat de la SAG al polígon SEPES amb la cessió de la parcel·la abans de finalitzar 2019, i l'elaboració del projecte entre 2019-2020 i inici de les obres en 2020, així com també la negociació d'un conveni únic en la SAG entre empresa i sindicats, enfortint el caràcter públic de la societat i consolidant l'ocupació.

Consolidació de la SAG i millora de la neteja urbana modernitzant els equips i els sistemes de treball reorganitzant els serveis. Licitar una auditoria integral que estudie el compliment del contracte de selecció del soci privat d'Aigües de Sagunt. Amortització del cànon a través dels pressupostos municipals.

La creació i definició del departament d'Aigües i l'inici de l'expedient d'interpretació dels plecs així com garantir l'accés de l'aigua potable a famílies sense recursos és un altre dels objectius del Pacte de la Gerència.​

*   [](http://www.facebook.com/sharer.php?u=https://aytosagunto.es/va/actualitat/millorar-la-mobilitat-sostenible-la-neteja-urbana-i-la-creacio-d-una-xarxa-d-albergs-per-a-joves-entre-les-principals-linies-d-actuacio-en-mobilitat-empresa-publica-i-creixement/ "Facebook")
*   [](http://twitter.com/share?url=https://aytosagunto.es/va/actualitat/millorar-la-mobilitat-sostenible-la-neteja-urbana-i-la-creacio-d-una-xarxa-d-albergs-per-a-joves-entre-les-principals-linies-d-actuacio-en-mobilitat-empresa-publica-i-creixement/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/millorar-la-mobilitat-sostenible-la-neteja-urbana-i-la-creacio-d-una-xarxa-d-albergs-per-a-joves-entre-les-principals-linies-d-actuacio-en-mobilitat-empresa-publica-i-creixement/ "Linked In")
*   [](mailto:?body=https://aytosagunto.es/va/actualitat/millorar-la-mobilitat-sostenible-la-neteja-urbana-i-la-creacio-d-una-xarxa-d-albergs-per-a-joves-entre-les-principals-linies-d-actuacio-en-mobilitat-empresa-publica-i-creixement/)